Din l-ġejja ntbagħtitli ftit ilu minn persuna magħrufa minni: Xi drabi jgħaddi dan il-ħsieb minn moħħi: "x'kien jiġri li kieku s- servers ta' Mossack Fonseca ma ġewx hacked ?" Immaġinaw ftit. L-ismijiet 17 Black, Hearnville, Tillgate u Egrant ma kienu jfissru xejn. F'moħħna l-Panama kien jibqa' biss dak il-pajjiż imbiegħed li xogħlu hu li jaqdi mill-koxxa l-barunijiet tad-droga Messikani u lid-dittaturi mit-tielet dinja. Kien jibqa' biss pajjiż li ma jqanqal ebda kurżità fid-dinja tat- trolls u tal-boloħ. Immaġinaw ftit kif il-klikka ta' Kastilja kienet tkompli ssib l-iskużi għad-diżastri finanzjarji ripetuti u kif kienet tistkenn taħt maskra ta' onestà fażulla bi tweġiba bħal "u iva, l-affarijiet setgħu saru aħjar" . Għax l-affarijiet seħħew kif seħħew, qed ikollhom iwieġbu b'sensiela ta' skużi arroganti bħal: " tagħmlulix aktar mistoqsijiet, hemm pendenti inkjesta maġisterjali ", " ma nistax ngħid aktar minħabba sensittività kummerċjali", "sifirt waħdi fuq żjarat uffiċjali għal raġunijiet li huma kunfidenzjali" u litanija ta' skużi mimgħudin oħra. Immaġinaw ftit kif kienet tirreaġixxi b'mod feroċi l-klikka ta' Kastilja fil-konfront ta' min kien jażżarda jgħid li kien hemm skop moħbi wara: – l-iskandlu tal-ħlas ma jmiss ma' xejn ta' 4,300,000 ewro lil tal- Cafe Premier personalment awtorizzat minn Muscat; – l-iskandlu tal-ħlas ta' 3,600,000 ewro lil Gaffarena fuq il-post fi Strada Zekka li jaqa' direttament taħt il-ministeru ta' Muscat; – l-iskandlu tal-kuntratt tal- Vitals li sewa' mas-60,000,000 ewro lill pajjiż, iffirmat minn ċertu Konrad Mizzi; – l-iskandlu tal-bejgħ b'ribass ta' 90% tal-art pubblika tal-ITS b'telf għall-poplu Malti ta' 180,000,000 ewro; – l-iskandlu tal-kuntratt taż-żejt tal-Enemalta negozjat fl-2014 mill-istess Konrad Mizzi u l-korrotti tal-Ażerbajġan li ħalliet lill-poplu Malti b'telf ta' 14,000,000 ewro; – l-iskandlu tal-kuntratt dwar il-forniment tal-gass mill-Enemalta li ġie negozjat mill-membri tal-klikka ta' Kastilja li wassal biex tħallset kummissjoni ta' 40,000,000 dollaru Amerikan lis-Socar minn fuq dahar il-poplu Malti. Immaġinaw ftit kif kien ikun ix-xenarju. Ferris għadu sal-lum fl-uffiċċju tal-FIAU jiġri wara l-ħassiela tal-flus maħmuġin. Galdes ma kienx jirriżenja. Cassar ma kienx jirriżenja bħala Kummissarju tal-Pulizija. Il-klikka ta' Kastilja għadha tinnegozja bil-moħbi mal-ħallelin tal- Pilatus Bank , f'Dubai u fil-British Virgin Islands. Immaġinaw ftit kemm kienet tkun totalment insinjifikanti l-e-mail mikxufa ta' Karl Cini li fiha rrefera għall-ħlas ta' żewġ miljun dollaru fis-sena minn 17 Black lil xi ħadd mhux magħruf. Ma kienx jinkixef il-fatt li jħawwdu f'din il-borma kien hemm Chief of Staff u Ministru fil-kabinett tal-Prim Ministru. Ma konna qatt insiru nafu li dawn kellhom jirċievu 150,000 dollaru Amerikan fix-xahar minn għejjun fl-Ażerbajġan u mis-sidien Asjatiċi ta' tanker LNG. Hearnville u Tillgate kienu jitpinġew bħala kumpanniji marbutin ma' negozjanti Russi tal-armi jew ma' xi sinjurun Asjatiku u mhux ma' uffiċjali għoljin tal-gvern ta' Malta. Immaġinaw ftit. NexiaBT ma kinitx twettaq tindifa sħiħa fl-uffiċċji tagħha għall-għarrieda fis-satra tal-lejl u kieku sal-lum għadha l-aġent tal-Mossack Fonseca. Ali Sadr ma kienx ikollu għalfejn joħroġ bil-moħbi mill-bieb ta' wara tal-Bank tiegħu b'bagalji mimlija bi ħwejjeġ maħmuġin . Dik it-titjira lejn Baku ma kinitx iseħħ. Il-ħlas immedjat mill-gvern ta' 1,000,000 ewro bil-quddiem lill-istess linja tal-ajru fuq kuntratt ta' riklamar ma kienx iħabbel ras anke dawk li huma mill-aktar ċiniċi. Egrant, Buttardi u l-ħlasijiet ta' "self" bejn kumpanniji mill-BritishVirgin Islands kienu jibqgħu għaddejjin bil-moħbi. Vaganza fid-Dubaj kienet tkun sempliċement vaganza fid-Dubaj. U fid-dinja tat- trolls u tal-boloħ ħadd ma kien isir jaf, jew iħalli lil min isir jaf, minn fejn kienet ġejja r-riħa tinten. U Daphne Caruana Galizia kienet tkun għadha mimlija bil-għomor. Previous: "M'intomx kapaċi tagħmlu dak li hu sewwa" Next: Xandir biex igħatti l-ixtur window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
GUEST POST: Dinja tal-boloħ